

Farkas László

*Szakonyi Károly lámpái*

**Szakonyi Károly: Írók lámpafénynél**

Őszülvén, Szakonyi megint megajándékozott bennünket. Nyolcvankilencedik születésnapjára átnyújtotta az olvasóknak *Írók lámpafénynél* című testes kötetét. Bizonyítva, hogy nem hagyta abba újabb műfajok meghódítását.

Novellistaként indult, kivált a régi Új Írásban , sikeresekkel, fél tucat társával együtt. Első műfaji kalandja a dráma volt, amikor elszegődött a Nemzeti Színház stúdiójába. Féltékenyen írtam róla, ezzel a címmel, „No-vellista vagy drámaíró?” – Mindkét műfaj az övé lett. Sőt folytatta a hó-dítást, külföldi és magyar prózaírókat állított színpadra, tárcákat, arcképeket, humoreszkeket, kisregényeket írt, sorolhatnám tízig. Sőt új műfajokat talált ki, az Álomirodalmat például. Egy kis könyvnyi tárcát írt, látomá-sokban, álomtalálkozásokban visszavarázsolva barátait, holt íróinkat. Néhol karikírozva jellemző vonásaikat, szeszélyeiket, mindig szeretettel.

Olvastuk lapról-lapra a Lyukasórában azt az arcképsorozatot is, amelynek első két tucatja hét éve könyvben is megjelent. Ez a csokor most az újabb darabokkal kiteljesedett, újabb arcokkal bővült, gazdagodott. Egy virágzó irodalmi korszak novellaterméséből szerkesztett gazdag antológiává.

Nézegetem elődeit, előző korokban született antológia-társait. Kin-csem az az öt kötet novella, amelyet a Légrády Testvérek Nyomdai Mű-intézete adott ki a múlt század elején, kötetenként tíz-tizenkét író írásaiból válogatva. Barnás fotó a szerzőről selyempapír alatt, önéletrajz, s egy-egy novella. Jókaitól, Adytól, Tersánszkytól – ötvenüktől. (Gárdonyinak az életét a szerkesztőnek kellett megírnia. A felkérő levélre azt válaszolta, hogy „*Önéletrajzot azonban Körmöc minden aranyáért sem írok.”)* Ebből a „Dekameronból” szerettem meg a kor prózáját. Sőtér István Négy nemzedékébőlegy másik kor költészetét. Móricz Zsigmond Magvetőjéből nemzeti irodalmunk megbecsülését.– De mellettük ott van a polcomon több tucat antológia, kinek-kinek az ízlése, szándéka, és az életmű megsejtetésének szándéka szerint.

Szakonyi dekameronja mindtől különbözik valamiben. Nem fotót ad, nem önéletrajzokat (elhunytakét is találhatott volna), nem irodalom-történész elemzéseket, hanem író írta színes portrékat, s nem hosszú el-beszéléseket, hanem olvasásra csábítókat. Nem kiadói ösztönzésre, hanem szíve ösztönzésére: nem hagyja elfeledni elvesztett társait. Eleinte – tíz éve – alkalmanként választotta íróit, majd a kiáltóan hiányzókat szólaltatta meg. Egyre erősebb lett az a törekvése, hogy ne felejtsük el novella-értékeinket, így lett apostola az emlékeztetésnek.

Nemcsak az írók kiválasztása lehetett gond számára, hanem hogy melyik novella jellemzi legjobban életművüket. Méregetem, hogy Szakonyi hogyan birkózott meg ezzel a súlyos feladattal, a *melyik gyereket a kilenc közül* dilemmával. Dicséretesen, mert minden szempontot felismertem a válogatásban. Minthogy ezt az *egy-egy-képes tablót* ő rendezte, meg kellett jelennie a novellákban az ő ízlésének is. S minthogy az egyszemélyes zsűri mögött egész saját eddigi életműve áll, az írószerkesztő munkájában érvényesülni látom az ő stílusigényességét, etikáját, nemes indulatait, világnézetét – a választott mű minősége mellett.

De van még egy csapda ebben a feladatban. Egyáltalán: ki kerüljön bele a választott testületbe? Az olvasóknak is, a családtagoknak is, a rovancsoló irodalomtörténetnek is van értékrendje, kérdezhetik: miért éppen ők kerültek be? Nekem például…

Ne aggódjunk a kimaradtak miatt, hanem örvendezzünk ennek az avatott kézben született dekameronnak. Egyrészt nem hiszem, hogy Szakonyi abbahagyja ezt a sorozatot, minden jelentős kimaradottnak van esélye bejutni a lámpafénybe. Másrészt az irodalom folyama változtatja medrét, van feltámadás. Ki tudja, merre megy, hogyan változik az olvasói ízlés, akarat, szokás tíz–húsz év múltán.

Ha lesz még olvasó tíz, húsz év múltán.

*Szakonyi Károly: Írók lámpafénynél*

*Magyar Írók Egyesülete, Budapest, 2020.*